Beluj

Beluj je obec na Slovensku v okrese Banská Štiavnica.

Polohopis 
Leží južne od vrchu Sitno na ceste č. 5241 medzi obcami Prenčov a Baďan (časť Klastava).

Obcou preteká Dedinský potok, ktorý sa vlieva do Belujského potoka.

K obci je pričlenený majer Široká lúka.

Dejiny 
Prvá písomná zmienka o obci je zo dňa 6.júla 1290, písomnosť pochádza z ostrihomskej kapituly a dokladá predaj polovice dediny za 300 hrivien striebra istému mešťanovi zo Štiavnice.

Obec patrila hradnému panstvu Čabraď, neskôr panstvu Sitno.

Druhá svetová vojna 
Obec zohrala dôležitú úlohu v zásobovaní a podporovaní odbojového hnutia najmä skupiny Sitno po potlačení SNP aj počas oslobodzovacích bojov na jar roku 1945.

Kultúra a zaujímavosti

Pamiatky 
 Rímskokatolícky kostol sv. Vavrinca, jednoloďová pôvodne románska stavba s polkruhovou apsidou a predstavanou vežou, pravdepodobne z prvej polovice 13. storočia. Nachádza sa vo vyvýšenej polohe v areáli cintorína. Kostol prešiel stavebnými úpravami v období gotiky, keď bola rozšírená loď a pristavaná veža. Z tohto obdobia pochádzajú tri dochované okná, jedno z nich s lomeným oblúkom. V roku 1725 prešiel barokovou úpravou, v tomto období bol kostol nanovo zariadený. V interiéri kostola sa nachádza vzácny barokový organ z roku 1731, ktorý pochádza z Prenčova a do tohto kostola bol premiestnený už v roku 1845. Posledná prestavba sa uskutočnila v roku 1871.

 Evanjelický kostol, jednoloďová tolerančná stavba s pravouhlo ukončeným presbytériom a vežou tvoriacou súčasť jej hmoty, z roku 1785. Interiér kostola je plochostropý, okrem svätyne, ktorá je zaklenutá českou plackou. Nachádza sa tu klasicistický oltár, stĺpová architektúra zavŕšená segmentovým frontónom z roku 1835. Oltárny obraz Ježiš modliaci sa v Getsemanskej záhrade pochádza z roku 1914, dielo M. Arauta. Krstiteľnica je kamenná s mosadzným krytom z roku 1820. Organ od Karola Neosera z Nového Jičína pochádza z roku 1897. Veža kostola je lemovaná pilastrami a ukončená ihlancovou helmicou, dielo staviteľa A. Weselého z Levíc, veža bola realizovaná v roku 1893.  

 Bývalý objekt evanjelickej fary, neoklasicistická budova z roku 1879. Ide o jednopodlažnú dvojtraktovú stavbu s valbovou strechou.

 Súbor ľudových domov, z ktorých je objekt číslo 8 pamiatkovo chránený. Ide o šesťpriestorovú jednopodlažnú stavbu z konca 19. storočia.

Občianska vybavenosť 
V obci sa nachádza obecný úrad, predajňa potravín Jednota. V obci je zavedený vysokorýchlostný internet a v okolí obecného úradu je bezplatná WiFi zóna.

Hospodárstvo 
Obyvatelia sa v minulosti živili poľnohospodárstvom, prácami v lesoch a povozníctvom. V obci bolo rozvinuté tiež ovocinárstvo.

Na prelome 19. a 20. storočia obec prevádzkovala tehelňu. Z tehál vyrobených v tejto tehelni sú postavené budovy baníckej a lesníckej akadémie v Banskej Štiavnici, strieborná huta a iné stavby z tohto obdobia.

Obec bola v 17. až 19. storočí známa ako stredisko hrnčiarskej výroby, o výrobky tunajších hrnčiarov bol veľký záujem a rozvážali sa do ďalekého okolia.

V druhej polovici 20. storočia obyvatelia pracovali v miestnom JRD a podnikoch v Banskej Štiavnici.

V súčasnosti je v obci veľká miera nezamestnanosti a obyvatelia sú nútení dochádzať za prácou do iných miest a regiónov.

Referencie

Externé odkazy 
 Oficiálna stránka obce
 Najkrajší kraj- turistické atrakcie v obci

 
Obce okresu Banská Štiavnica